Arne Melchior (CD), 2001-01-16:
Hr. Frank Dahlgaard, dagens forespørger, sagde, at administrationen er uafhængig.
Jeg mener, han har uret.
Selvfølgelig er regeringens administration, dens apparat og dens medarbejdere ikke uafhængige.
Der er slet ikke nogen, der er uafhængige.
Men altså, hvis den skulle være uafhængig, så må han jo mene politisk uafhængig.
Skulle embedsmænd være uafhængige af deres arbejdsgivere?
Deres arbejdsgivere det er ministrene.
De er ikke bare politiske chefer, de er også administrative chefer i deres ministerium, og regeringschefen er chef over alle cheferne.
Selvfølgelig har regeringen, den til enhver tid siddende regering, ret til at instruere embedsværket til næsten hvad som helst, som ikke er ulovligt eller ikke sandfærdigt, som det er blevet udtrykt i sammenhængen.
Arbejdskraften fra embedsmændene m/k stilles til rådighed fuldt ud, også hvad deres kreativitet angår. Selvfølgelig skal en minister kunne komme med en idé, et forslag, en mere eller mindre løs tanke og sige: Udarbejd det for mig, udarbejd et foredrag, udarbejd en skitse til en artikel, udarbejd en besvarelse til Folketinget.
De er forpligtede med liv og sjæl og hele deres kraft til at tjene den til enhver tid siddende minister.
Alt andet er en misforståelse.
Dette, at det er statskassen, der betaler embedsmændene, betyder ikke, at det er statens embedsmænd.
Det er ministrenes embedsmænd.
givet, og jeg vil advare enhver, der drømmer om nogen sinde at blive minister i dette land, imod at gå for vidt i kampen her og lave begrænsninger, som man selv med garanti kommer til at overtræde bagefter. Ja, jeg har egentlig ikke meget mere at tilføje.
Jeg synes, hele debatten er om ikke en stor storm, så en meget lang storm i et meget lille glas vand.
Så kom fru Lene Espersen med eksempler på brochurer, som den nuværende regering har udgivet.
Det er helt uundgåeligt.
Derfor tror jeg ikke, at det, nogle - mange tilsyneladende - her i salen søger efter for nu at puste med, når det blæser, nemlig at gøre det bedre, give bedre retningslinjer end dem, der er i de tre betænkninger og udtalelser fra 1990'erne, altså helt nye arbejder, lader sig gøre.
Jeg forstår ikke, hvad det er, SF's forslag til vedtagelse vil med at beskytte embedsmændene, så deres troværdighed ikke lider overlast.
Er der nogen embedsmænd, der har klaget over, at deres troværdighed har lidt overlast i det, der er sket i den nuværende eller en tidligere regering?
Jeg har ikke hørt om det.
Det er da dejligt med sådan en omsorg, men lad være at lade, som om det er for embedsmændenes skyld, det gøres.
Det er selvfølgelig i egen partitaktisk interesse, at det sker.
SF's forslag til vedtagelse opfordrer jo ikke til andet, end at regeringen skal præcisere nogle grænser.
Jeg tror som sagt, det er uladsiggørligt at gøre det bedre, end det allerede er sket i de nærmest foregående år, og jeg tror, det er ugørligt at gøre det én gang for alle, for situationerne skifter så utrolig meget, så man kan ikke lave en facitliste eller en positiv- og en negativliste, som siger, det må du, og det må du ikke, for der er ingen, der har fantasi til at forestille sig, hvad der alt forekommer af situationer.
Jeg tror nok, at hvis det ser ud til, at der bliver flertal for denne her overflødige vedtagelse, vil jeg foreslå min gruppe at stemme blankt til den, for regeringen må da gerne sidde og nørkle lidt med det og lave sådan et stykke papir, men jeg synes, det var meget naturligt, hvis der var flere partier, der var inddraget i det, og derfor var jeg før inde på Udvalget for Forretningsordenen.
På den anden side er den jo ganske uskadelig, så den kan vel godt få lov at passere med et nik.